**M/S Beluga SkySails** (IMO 9399129) on saksalaisen Beluga Group -laivayhtiön omistama maailman ensimmäinen osittain leijavetoinen rahtialus. Beluga SkySailsin alustyyppi on konttialus. Alus on valmistunut vuonna 2008 Volharding Shipyardsin telakalla, Harlingenissa, Alankomaissa. Kuollutta painoa aluksella on 9 821 tonnia. Beluga SkySails on rekisteröity Saksan lipun alle ja sen kotisatama on Bremen.

Beluga SkySailsin sisaraluksia ovat M/S Beluga Nomination, M/S Beluga Navigation, M/S Beluga Nation, M/S Beluga Negotiation, M/S Beluga Notion, M/S Beluga Novation, M/S Beluga Notification ja M/S Beluga Notation.

Osittain leijavetoinen
----------------------

Beluga SkySails on osittain leijavetoinen, mutta löytyy aluksesta tavallinenkin kone. Leijan on suunnitellut saksalainen SkySails-yhtiö. Leijan suunnittelijat uskovat leijan pienentävän viidenneksellä aluksen kuluttamaa polttoainemäärää, josta on seurauksena päästöjen vähentyminen. Kokoa leijalla on 160 neliömetriä ja sen ohjailu tapahtuu tietokoneen avulla, sillä näin vallitsevista tuulista saadaan paras hyöty. Kevyellä tuulella leijan vetoisuudeksi on laskettu jopa viisi tonnia. On laskettu myös, että leijan tuoma avitus voi vähentää jopa puolella polttoaineenkulutusta, mikäli tuuliolot ovat optimaaliset. Neitsytmatkallaan leijapurje pienensi matkan aikana rahtilaivan moottoritehon tarvetta enimmillään 20 prosenttia. Tämä merkitsisi 2,5 polttoainetonnin vähennystä laskettuna yhdelle kokonaiselle päivälle. Suunnittelijat ovat kertoneet leijan vetävän alusta myötätuulen lisäksi myös sivutuulessa. Sääolosuhteet vaikuttavat leijan tehoon. Leijalla ei ole vaikutusta aluksen navigointiin tai ohjattavuuteen.

SkySails-yhtiön perustajan ja keksijän Stefan Wragen mukaan leija toimii kahdeksan boforin myrskytuuliin saakka. Leijan kiinnitysvaijeri on rakenteeltaan sellainen, että aluksen potkuri voi sen leikata poikki. Vaijeri on myös mahdollista räjäyttää irti.

Suunnittelijoiden mukaan leijaa voidaan käyttää keskikokoisten rahtilaivojen lisäksi myös troolareissa ja risteilyaluksissa. Rahtilaivoilla leija on parempi ratkaisu kuin purje, koska mastoa ei tällöin tarvita. Masto olisi hankala rahdin käsittelyn kannalta.

Leijan tuotekehittelyyn SkySails-yhtiö on saanut esimerkiksi Saksan liittovaltiolta ja EU:n LIFE-rahastosta tukea. Beluga SkySailsiin leijatekniikka maksoi puoli miljoonaa euroa. Laskelmien mukaan investointi on kuoletettu kolmessa tai neljässä vuodessa.

Käyttöhistoria
--------------

17. joulukuuta 2007 alus laskettiin vesille ja vuonna 2008 se luovutettiin Beluga Groupin omistukseen, joka rekisteröi aluksen Saksan lipun alle nimellä *Beluga SkySails*. Kotisatamaksi tuli Bremen. 22. tammikuuta alus lähti neitsytmatkalleen Saksan Bremerhavenista kohti Venezuelaa lastinaan puutavaraa. Neitsytmatkallaan SkySails-yhtiö testasi leijan vaikutusta aluksen polttoaineenkulutukseen. Venezuelasta matka suuntautui Norjaan.

Katso myös
----------

* SkySails

Lähteet
-------

1. 1 2 3  Beluga Skysails (IMO: 9399129) Vesseltracker.com. Viitattu 16.10.2008. (englanniksi)
2. 1 2 3  N-Series Beluga Group. Viitattu 16.10.2008. (englanniksi)[vanhentunut linkki]
3. ↑  Company Beluga Group.  Arkistoitu 30.3.2008. Viitattu 18.2.2008. (englanniksi)
4. 1 2 3  BBC: Valtava leija vetää rahtilaivan yli Atlantin  22.1.2008. YLE Uutiset. Viitattu 18.2.2008.
5. 1 2 3  Leijavetoinen rahtialus neitsytmatkalle  22.1.2008. Verkkouutiset. Viitattu 19.2.2008. [vanhentunut linkki]
6. 1 2 3  Nyt rahtilaivakin käyttää tuulienergiaa  23.1.2008. MTV3.fi. Viitattu 19.2.2008.
7. 1 2  Leijapurje veti rahtilaivan Amerikkaan.  *Kauppalehti.fi*, 9.4.2008. Helsinki: Artikkelin verkkoversio. Viitattu 9.4.2008.
8. ↑  Uudenlainen leijapurje auttaa konttialusta Atlantin taakse.  *Turun Sanomat*, 7.1.2008. Artikkelin verkkoversio. Viitattu 16.10.2008. [vanhentunut linkki]

Aiheesta muualla
----------------

WikiuutisetWikiuutiset
Wikiuutisissa on aiheeseen liittyvä uutinen: 
***Purjerahtilaivan neitsytmatka onnistui*** 

* Aluksesta Beluga Groupin sivuilla[vanhentunut linkki] (englanniksi) (saksaksi)
* Tekniikka&Talous: Tuulivoimaenergia tulee rahtilaivoihin